Document ID: 32006R1943

NEUVOSTON ASETUS (EY) N:o 1943/2006,
annettu 12 päivänä joulukuuta 2006,
Galileo-yhteisyrityksen perustamisesta annetun asetuksen (EY) N:o 876/2002 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 171 artiklan,
ottaa huomioon komission ehdotuksen,
ottaa huomioon Euroopan talous- ja sosiaalikomitean lausunnon (1),
ottaa huomioon Euroopan parlamentin lausunnon (2),
sekä katsoo seuraavaa:
(1)
Galileo-yhteisyritys perustettiin 21 päivänä toukokuuta 2002 annetulla asetuksella (EY) N:o 876/2002 (3) Galileo-ohjelman kehittämisvaiheen toteuttamiseksi ja valmistelemaan seuraavat vaiheet.
(2)
Asetuksessa (EY) N:o 876/2002 säädetään, että Galileo-yhteisyritys perustetaan neljäksi vuodeksi eli kehittämisvaiheen ajaksi; kehittämisvaiheen piti alun perin kattaa vuodet 2002-2005.
(3)
Ohjelman nykytilanne on kuitenkin sellainen, ettei kehittämisvaihetta saada päätökseen ennen vuoden 2008 loppua ja tällainen pidennys vuoden 2006 jälkeen vaikuttaa myös turhalta ja kalliilta, koska 12 päivänä heinäkuuta 2004 annetulla asetuksella (EY) N:o 1321/2004 (4) perustettu maailmanlaajuisen satelliittinavigointijärjestelmän (GNSS) Euroopan valvontaviranomainen (5) voi ottaa Galileo-yhteisyrityksen parhaillaan suorittamat tehtävät vastuulleen asteittain vuoden 2006 kuluessa ja saattaa ne päätökseen.
(4)
Jotta maailmanlaajuisen satelliittinavigointijärjestelmän (GNSS) Euroopan valvontaviranomainen voisi ottaa Galileo-yhteisyrityksen tehtävät vastuulleen parhaalla mahdollisella tavalla, on kuitenkin toivottavaa, että kyseiset kaksi hallintorakennetta ovat toiminnassa muutaman kuukauden ajan yhtaikaa ja että tänä aikana maailmanlaajuisen satelliittinavigointijärjestelmän (GNSS) Euroopan valvontaviranomainen on tiiviisti mukana Galileo-yhteisyrityksen toiminnassa.
(5)
Tämän vuoksi olisi säädettävä, että Galileo-yhteisyritys lopettaa toimintansa 31 päivänä joulukuuta 2006.
(6)
Lisäksi olisi muutettava asetuksella (EY) N:o 876/2002 hyväksyttyä Galileo-yhteisyrityksen yhtiöjärjestystä siihen sisältyvien virheellisten tai epäselvien säännösten oikaisemiseksi.
(7)
Asetuksen (EY) N:o 876/2002 mukaisia asiaankuuluvia tarkistusmenettelyjä on noudatettu.
(8)
Asetus (EY) N:o 876/2002 olisi muutettava vastaavasti,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 876/2002 1 artiklan ensimmäisen kohdan ilmaisu ”neljäksi vuodeksi” ilmaisulla ”31 päivään joulukuuta 2006 asti”.
2 artikla
Muutetaan asetuksen (EY) N:o 876/2002 liitteessä oleva Galileo-yhteisyrityksen yhtiöjärjestys seuraavasti:
1)
Korvataan 1 artiklan 4 kohta seuraavasti:
”4. Yhteisyrityksen varat koostuvat sen osakkaiden siihen sijoittamista varoista. Sijoitetut varat voivat olla myös muuta omaisuutta kuin rahaa. Tällaisen omaisuuden arvosta ja sen tarjoamasta hyödystä yhteisyrityksen toiminnan toteuttamisessa on toteutettava arvio.
Perustajaosakkaiden on merkittävä sitoumustensa mukaiset rahoitusosuudet: eli Euroopan yhteisö 520 miljoonaa euroa ja Euroopan avaruusjärjestö 50 miljoonaa euroa. Perustajajäsenet voivat tarpeen vaatiessa maksaa täydentäviä rahoitusosuuksia kehittämisvaiheen rahoittamiseksi.
Heti kun komissio on ilmoittanut neuvostolle tarjouskilpailumenettelyn tuloksesta, hallintoneuvosto pyytää 3 kohdan b alakohdan toisessa luetelmakohdassa mainittuja yrityksiä sijoittamaan osuutensa. Yritysten on merkittävä 5 miljoonaa euroa vuoden kuluessa. Tämä määrä rajoitetaan 250 000 euroon komission 3 päivänä huhtikuuta 1996 antamassa pienten ja keskisuurten yritysten määritelmää koskevassa suosituksessa (6) tarkoitettujen pienten ja keskisuurten yritysten osalta, jotka sijoittavat pääomaa yksinään tai yhdessä.
Hallintoneuvosto päättää näiden rahoitusosuuksien määristä, jotka kunkin osakkaan olisi maksettava suhteessa merkitsemäänsä rahoitusosuuteen. Yhteisyrityksen osakas, joka ei noudata muuta kuin rahaa koskevia velvoitteitaan tai joka ei suorita maksettavanaan olevaa pääoman määrää vahvistetussa määräajassa, menettää ensiksi äänioikeutensa hallintoneuvostossa ja kuuden kuukauden kuluttua jäsenyytensä, kunnes sen velvoitteet on suoritettu.
Yhteisyrityksen rahoitussitoumukset eivät saa ylittää sen käytössä olevan varojen määrää.
2)
Korvataan 8 artiklan 1 kohdan b alakohdan toinen virke seuraavasti:
”Yhteisyrityksen kullakin osakkaalla on äänimäärä, joka vastaa sen rahoitusosuutta.”
3)
Korvataan 20 artikla seuraavasti:
”20 artikla
Yhteisyritys perustetaan 28 päivän toukokuuta 2002 ja 31 päivän joulukuuta 2006 väliseksi ajaksi.”
3 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä joulukuuta 2006.

Labels: 8
2
4
11